
REPUBLIKA HRVATSKA

ISTARSKA ŽUPANIJA

GRAD POREČ - PARENZO

CITTÀ DI POREČ - PARENZO
Gradsko vijeće
KLASA: 024-01/26-02/34
URBROJ: 2163-6-07/01-26-2

ZAPISNIK

9. sjednice Gradskog vijeća Grada Poreča - Parenzo

održane 18. i 25. lipnja 2026. godine

Poreč - Parenzo, 18. i 25. 6. 2026.

Za raspravu i odlučivanje za 18. lipnja 2026. 

1. Verifikacija zapisnika sa 8. sjednice Gradskog vijeća 

2. Vijećnička pitanja, prijedlozi i informacije

3. Zaključak o prihvaćanju Informacije Policijske postaje Poreč-Parenzo o stanju sigurnosti na području Grada Poreča - Parenzo za 2025. godinu

4. Godišnji izvještaj o izvršenju Proračuna Grada Poreča – Parenzo za 2025. godinu 
5. Odluka o raspodjeli rezultata za 2025. godinu 
6. Odluka o prihvaćanju Izvješća o ostvarenju Programa javnih potreba Grada Poreča-Parenzo za 2025. godinu u:

      - predškolskom odgoju i obrazovanju,

      - obrazovanju,

      - kulturi,

      - sportu,

      - zaštiti, očuvanju i unapređenju zdravlja i

      - socijalnoj skrbi

7. Odluka o prihvaćanju Izvješća o izvršenju Programa građenja komunalne infrastrukture za 2025. godinu 

8. Odluka o prihvaćanju Izvješća o izvršenju Programa održavanja komunalne infrastrukture za 2025. godinu 
9. Zaključak o prihvaćanju Izvješća o korištenju sredstava proračunske zalihe Grada Poreča-Parenzo u razdoblju siječanj-ožujak 2026. godine 

10. Odluka o poništenju postupka  davanja koncesije za obavljanje komunalne djelatnosti komunalnog linijskog prijevoza putnika na području Grada Poreča-Parenzo 

11. Odluka o izmjeni i dopuni Odluke o uređenju prometa na području Grada Poreča-Parenzo 

12. Odluka o izmjeni i dopuni Odluke o organizaciji, upravljanju i naplati parkiranja na javnim parkiralištima na području Grada Poreča-Parenzo 

13. Odluka o uvjetima odobravanja ulaska u pješačku zonu na području Grada Poreča-Parenzo 

14. Odluka o grobljima 
15. Odluka o izmjenama i dopunama Odluke o komunalnim djelatnostima na području Grada Poreča-Parenzo 

16. Odluke o prihvaćanju Izvješća o radu i financijskog izvješća TD Usluga Poreč   

      d.o.o. za 2025. godinu

17. Odluka o prihvaćanju Izvješća o radu i financijskog izvješća TD Odvodnja Poreč 

            d.o.o. za 2025. godinu

18. Odluka o prihvaćanju Izvješća o radu i financijskog izvješća Javne vatrogasne 

            postrojbe – Centar za zaštitu od požara Poreč za 2025. godinu

Za raspravu i odlučivanje za 25. lipnja 2026. 

19. I. Izmjene i dopune Proračuna Grada Poreča-Parenzo za 2026. godinu i Projekcije za 2027. i 2028. godinu
20. I. izmjene i dopune Programa javnih potreba Grada Poreča-Parenzo za 2026. godinu u:

· predškolskom odgoju i obrazovanju, 

· obrazovanju,

· kulturi,

· sportu i rekreaciji,

· zaštiti, očuvanju i unapređenju zdravlja i

· socijalnoj skrbi
21. I. Izmjene i dopune Programa građenja komunalne infrastrukture za 2026. godinu  

22.  I. Izmjene i dopune Programa održavanja komunalne infrastrukture za 2026. godinu 
23. Odluka o namjeri davanja koncesije za obavljanje komunalne djelatnosti komunalnog linijskog prijevoza na području Grada Poreča-Parenzo

24. Odluka o izboru članova Savjeta mladih Grada Poreča – Parenzo
25. Odluka o davanju suglasnosti na Odluku o iznosu participacije roditelja/skrbnika učenika za program osnovnog glazbenog i plesnog obrazovanja za školsku 2025./2026. godinu i Odluku o iznosu cijene za pohađanje drugog programa za darovite učenike za školsku 2025./2026. godinu u Umjetničkoj školi Poreč

26. Odluka o davanju prethodne suglasnosti na Prijedlog Pravilnika o unutarnjem ustrojstvu i načinu rada Dječjeg vrtića Poreč-Parenzo
27. Odluka o davanju prethodne suglasnosti na Prijedlog Odluke o izmjenama i dopunama Statuta Osnovne škole Poreč 
28. Odluka o prihvaćanju Izvješća o radu i financijskog izvješća Doma za starije i nemoćne osobe Poreč za 2025. godinu 
29. Odluka o prihvaćanju Izvješća o radu i financijskog izvješća Sportske zajednice Grada Poreča za 2025. godinu 
30. Odluka o prihvaćanju Izvješća o radu i financijskog izvješća Gradske knjižnice Poreč za 2025. godinu 
*****
ZAPISNIK

9. sjednice Gradskog vijeća Grada Poreča - Parenzo održane u petak 18. i 25. lipnja 2026. godine, u velikoj vijećnici Grada Poreča - Parenzo, Obala maršala Tita 5/1, s početkom u 19:00 sati. 
******

I. DIO SJEDNICE – 18. lipnja 2026. 

U radu sjednice sudjelovali su: Loris Peršurić, gradonačelnik Grada Poreča - Parenzo, Nataša Basanić Čuš, zamjenica Gradonačelnika, Darko Saftić, pročelnik Upravnog odjela za opću upravu, Tatjana Matošević, pročelnica p.o. Upravnog odjela za financije i gospodarstvo, Tihana Mikulčić, pročelnica Upravnog odjela za društvene djelatnosti,  Damir Hrvatin, pročelnik Upravnog odjela za prostorno planiranje i zaštitu okoliša, Jasmina Vinkerlić Petrović, pročelnica p.o. Upravnog odjela za komunalni sustav, Lea Štifanić, pročelnica p.o. Upravnog odjela za imovinske i pravne poslove, Milan Laković direktor TD „Odvodnja Poreč“ d.o.o., Luka Maleš, direktor TD „Usluga Poreč“ d.o.o., Sandra Ćakić Kuhar, ravnateljice Doma za starije i nemoćne osobe Poreč, Gordana Lalić, direktorica TD „Parentium“ d.o.o., Nadija Mendica, direktorica TD Stan d.o.o., Irides Zović, ravnateljica Gradske knjižnice Poreč, Vesna Tripar, ravnateljica Pučkog otvorenog učilišta Poreč, Ivan Kardum, ravnatelj Osnovne škole Poreč, Nataša Širol Osmanović, ravnateljica Dječjeg vrtića ,,Poreč-Parenzo“, Aleksandar Beaković, predsjednik Sportske zajednice Grada Poreča, 

Denis Matošević, Zapovjednik JVP CZP Poreč, Marko Barun, pomoćnik načelnika PP za kriminalističku policiju, Vedrana Valić, viša stručna suradnica za odnose s javnošću i protokol I u Upravnom odjelu za opću upravu te predstavnici medija te predstavnici medija.
Sjednicom je predsjedavao Elio Štifanić, predsjednik Gradskog vijeća Grada Poreča – Parenzo. 
_._

Predsjednik Gradskog vijeća Elio Štifanić otvorio je sjednicu, pozdravio vijećnike, predstavnike gradskih upravnih odjela i ostale nazočne te je predložio prozivku vijećnika radi utvrđivanja kvoruma.


Pročelnik Darko Saftić, prozvao je vijećnike, nakon čega je predsjednik Vijeća utvrdio da je na sjednici nazočno 15 od ukupno 15 vijećnika i to:
1. Elio Štifanić, 2. Marija Maras,  3. Eugen Stanissa, 4. Azeglio Picco, 5. Gordana Šušljik, 6. Darko Kadum, 7. Natali Banko, 8. Denis Mikatović, 9. Marina Radošić, 10. Venis Gregurović, 11. Ivica Milotić, 12. Mladen Lač, 13. Aleksandar Kovač, 14. Alen Kalčić i 15. Marija Jelić
Odsutni: /  
Nakon utvrđivanja kvoruma, predsjedatelj je predložio povlačenje točke 28. Odluke o davanju prethodne suglasnosti na Prijedlog Pravilnika o radu-Zdravi grad Poreč-Parenzo nakon čega je stavio na glasanje izmijenjeni prijedlog dnevnog reda. Budući da se nitko nije javio za riječ, konstatirao je da je dnevni red prihvaćen jednoglasno  (sa 15 glasova ZA, bez glasova PROTIV i bez SUZDRŽANIH glasova), slijedom čega je za rad sjednice utvrđen sljedeći:
D N E V N I   RE D

Za raspravu i odlučivanje za 18. lipnja 2026. 

1. Verifikacija zapisnika sa 8. sjednice Gradskog vijeća 

2. Vijećnička pitanja, prijedlozi i informacije

3. Zaključak o prihvaćanju Informacije Policijske postaje Poreč-Parenzo o stanju sigurnosti na području Grada Poreča - Parenzo za 2025. godinu

4. Godišnji izvještaj o izvršenju Proračuna Grada Poreča – Parenzo za 2025. godinu 
5. Odluka o raspodjeli rezultata za 2025. godinu 
6. Odluka o prihvaćanju Izvješća o ostvarenju Programa javnih potreba Grada Poreča-Parenzo za 2025. godinu u:

      - predškolskom odgoju i obrazovanju,

      - obrazovanju,

      - kulturi,

      - sportu,

      - zaštiti, očuvanju i unapređenju zdravlja i

      - socijalnoj skrbi

7. Odluka o prihvaćanju Izvješća o izvršenju Programa građenja komunalne infrastrukture za 2025. godinu 

8. Odluka o prihvaćanju Izvješća o izvršenju Programa održavanja komunalne infrastrukture za 2025. godinu 
9. Zaključak o prihvaćanju Izvješća o korištenju sredstava proračunske zalihe Grada Poreča-Parenzo u razdoblju siječanj-ožujak 2026. godine 

10. Odluka o poništenju postupka  davanja koncesije za obavljanje komunalne djelatnosti komunalnog linijskog prijevoza putnika na području Grada Poreča-Parenzo 

11. Odluka o izmjeni i dopuni Odluke o uređenju prometa na području Grada Poreča-Parenzo 

12. Odluka o izmjeni i dopuni Odluke o organizaciji, upravljanju i naplati parkiranja na javnim parkiralištima na području Grada Poreča-Parenzo 

13. Odluka o uvjetima odobravanja ulaska u pješačku zonu na području Grada Poreča-Parenzo 

14. Odluka o grobljima 
15. Odluka o izmjenama i dopunama Odluke o komunalnim djelatnostima na području Grada Poreča-Parenzo 

16. Odluke o prihvaćanju Izvješća o radu i financijskog izvješća TD Usluga Poreč   

      d.o.o. za 2025. godinu

17. Odluka o prihvaćanju Izvješća o radu i financijskog izvješća TD Odvodnja Poreč d.o.o. za 2025. godinu

18. Odluka o prihvaćanju Izvješća o radu i financijskog izvješća Javne vatrogasne postrojbe – Centar za zaštitu od požara Poreč za 2025. godinu

Za raspravu i odlučivanje za 25. lipnja 2026. 

19. I. Izmjene i dopune Proračuna Grada Poreča-Parenzo za 2026. godinu i Projekcije za 2027. i 2028. godinu
20. I. izmjene i dopune Programa javnih potreba Grada Poreča-Parenzo za 2026. godinu u:

· predškolskom odgoju i obrazovanju, 

· obrazovanju,

· kulturi,

· sportu i rekreaciji,

· zaštiti, očuvanju i unapređenju zdravlja i

· socijalnoj skrbi
21. I. Izmjene i dopune Programa građenja komunalne infrastrukture za 2026. godinu  

22.  I. Izmjene i dopune Programa održavanja komunalne infrastrukture za 2026. godinu 
23. Odluka o namjeri davanja koncesije za obavljanje komunalne djelatnosti komunalnog linijskog prijevoza na području Grada Poreča-Parenzo

24. Odluka o izboru članova Savjeta mladih Grada Poreča – Parenzo
25. Odluka o davanju suglasnosti na Odluku o iznosu participacije roditelja/skrbnika učenika za program osnovnog glazbenog i plesnog obrazovanja za školsku 2025./2026. godinu i Odluku o iznosu cijene za pohađanje drugog programa za darovite učenike za školsku 2025./2026. godinu u Umjetničkoj školi Poreč

26. Odluka o davanju prethodne suglasnosti na Prijedlog Pravilnika o unutarnjem ustrojstvu i načinu rada Dječjeg vrtića Poreč-Parenzo
27. Odluka o davanju prethodne suglasnosti na Prijedlog Odluke o izmjenama i dopunama Statuta Osnovne škole Poreč 
28. Odluka o prihvaćanju Izvješća o radu i financijskog izvješća Doma za starije i nemoćne osobe Poreč za 2025. godinu 
29. Odluka o prihvaćanju Izvješća o radu i financijskog izvješća Sportske zajednice Grada Poreča za 2025. godinu 
30. Odluka o prihvaćanju Izvješća o radu i financijskog izvješća Gradske knjižnice Poreč za 2025. godinu 
TOČKA 1.                    
Verifikacija Zapisnika 8. sjednice Gradskog vijeća

Predsjedatelj je pozvao vijećnike da iznesu eventualne primjedbe na dostavljeni zapisnik sa 8. sjednice Gradskog vijeća.

Budući da se u otvorenoj raspravi nitko nije javio za riječ, Predsjedatelj je stavio na glasanje zapisnik, nakon čega je konstatirao da je Vijeće jednoglasno (sa 15 glasova ZA, bez glasova PROTIV i bez SUZDRŽANIH glasova) usvojilo Zapisnik 8. sjednice Gradskog vijeća Grada Poreča-Parenzo.

(Zapisnik je sastavni dio priloga cjelovitog zapisnika.)

TOČKA 2.

Vijećnička pitanja, prijedlozi i informacije

Na 9. sjednici (I. dio) Gradskog vijeća Grada Poreča - Parenzo vijećnička pitanja i inicijative su postavili i iznijeli vijećnici Mladen Lač, Marina Radošić, Gordana Šušljik, Aleksandar Kovač, Azeglio Picco i Alen Kalčić. 

1. Vijećnik MLADEN LAČ dao je dvije inicijative:

1a) Vijećnik je istaknuo kako tema njegove inicijative nije isključivo pitanje stanovanja, već budućnost zajednice i razvoj grada u dugoročnom razdoblju. Naglasio je da se grad već dulje vrijeme suočava s nekoliko međusobno povezanih izazova: neriješenim stambenim pitanjem mladih, nedostatkom radne snage te otežanom integracijom radnika koji dolaze živjeti i raditi u gradu, a često borave u izoliranom ili privremenom smještaju. Upozorio je i na problem odlaska stručnih kadrova te slabljenja pojedinih ključnih institucija, unatoč naporima Grada da kroz raspoložive mjere osigura smještaj za deficitarna zanimanja. Također je ocijenio da se, kao i u mnogim sredinama danas, osjeća postupno slabljenje povezanosti unutar lokalne zajednice, što dodatno naglašava važnost promišljanja stambene politike i integracije stanovništva. Kao primjer dobre prakse naveo je razvoj grada tijekom 1970-ih i 1980-ih godina, kada su, usporedno s gospodarskim razvojem, građena cijela stambena naselja. Istaknuo je da se tada, uz izgradnju stanova, razvijala i zajednica, jer su se novi stanovnici uspješno uključivali u društveni život grada kroz obrazovanje, sport i svakodnevni suživot. Slijedom navedenoga, predložio je razmatranje modela izgradnje priuštivih stanova koji bi ostali u vlasništvu Grada. Predložio je i mogućnost suradnje s turističkim tvrtkama te državom u realizaciji takvih projekata, s ciljem dugoročnog rješavanja stambenih potreba stanovništva, jačanja integracije novih stanovnika i osiguravanja kvalitetnijih uvjeta za razvoj lokalne zajednice.

1b) Vijećnik je dao inicijativu vezanu uz stanje i buduću namjenu vodenog tobogana na gradskom kupalištu. Istaknuo je kako se Grad s pravom ponosi Plavom zastavom, no smatra da je potrebno obratiti pozornost i na stanje postojeće infrastrukture. Naveo je da je vodeni tobogan na kupalištu u lošem stanju te predložio razmatranje mogućnosti njegova kvalitetnijeg iskorištavanja. S tim u vezi zatražio je informaciju planira li se sanacija, uklanjanje ili prenamjena postojećeg tobogana te postoji li odgovarajući plan za navedenu lokaciju. Također je upitao je li Grad razmatrao mogućnost izgradnje sadržaja namijenjenih vodenim sportovima na tom prostoru, primjerice bazena sličnog onome na području Picala, koji bi mogao služiti potrebama plivačkog i vaterpolo kluba te drugim sportskim i rekreacijskim aktivnostima.

1a) Gradonačelnik Loris Peršurić je uvodno, u svom odgovoru, istaknuo kako je vidljiv razvoj grada u proteklim godinama, što potvrđuju i iznesena vijećnička zapažanja. Osvrćući se na prijedlog vezan uz izgradnju gradskih stanova za najam, naveo je kako je isti već predviđen u važećem proračunu te da se o tome raspravljalo prilikom njegova donošenja. Grad je započeo aktivnosti na projektiranju vlastitih stambenih jedinica na području Finide sjever. Predviđena je izgradnja dviju većih zgrada kapaciteta približno 30 i 36 stanova, te pet po pet jedinica pri čemu jedna uključuje i četiri poslovna prostora. Uz to, planirano je i projektiranje manjih stambenih objekata na dodatnim parcelama. Za dio zemljišta još uvijek postoje otvorena pitanja vezana uz njegov status, odnosno utvrđivanje radi li se o šumskom zemljištu. Neovisno o tome, Grad je već pokrenuo potrebne aktivnosti te je inicijativa sadržana u proračunskim planovima. Govoreći o pitanju integracije stranih radnika i doseljenika, gradonačelnik je istaknuo kako se ne slaže s ocjenom da je stabilnost zajednice narušena. Naglasio je da se radi o izazovu s kojim se suočava cijela Hrvatska, a ne samo Istra. Podsjetio je kako je na razini Istarske županije pokrenuta inicijativa za sustavnije bavljenje tom temom te da je osnovano odgovarajuće tijelo koje se njome bavi. Posebno je zahvalio vijećniku na otvaranju tog pitanja te naglasio da je riječ o stvarnosti koja zahtijeva pravovremene svih razina vlasti. U vezi s problematikom deficitarnih zanimanja, istaknuo je kako pojedine institucije nisu u nadležnosti Grada, već Države i Županije, no da Grad aktivno sudjeluje u njihovom jačanju kroz različite oblike potpore. Kao primjere naveo je osiguravanje stanova i drugih oblika pomoći za medicinske sestre, liječnike, policijske službenike i druge djelatnike od važnosti za funkcioniranje lokalne zajednice. 

1b) Gradonačelnik je, osvrćući se na temu plavih zastava, naglasio kako Grad raspolaže najvećim brojem lokacija s plavom zastavom u Republici Hrvatskoj te da se kontinuirano ulažu napori u podizanje kvalitete plaža i pripadajuće infrastrukture. U tome, uz Grad, sudjeluju i turističke tvrtke koje upravljaju pojedinim plažama temeljem koncesijskih ugovora. Govoreći o stanju tobogana na obalnom području, gradonačelnik je potvrdio da se objekt nalazi u vrlo lošem stanju. Naveo je kako je Grad više puta prijavio nepravilnosti nadležnim tijelima, uključujući županijska tijela i pomorsku inspekciju. Prema njegovim riječima, koncesionar nije poštovao odredbe koncesijskog ugovora, a unatoč prijavama nije došlo do odgovarajuće reakcije nadležnih institucija. Izrazio je zabrinutost da bi slučaj mogao završiti stečajem tvrtke, nakon čega bi teret uklanjanja objekta mogao pasti na Grad. Najavio je da će, ukoliko bude potrebno, predložiti osiguravanje sredstava u gradskom proračunu za uklanjanje tobogana i sanaciju prostora. Nadalje je istaknuo kako se već razmatra buduće uređenje predmetne lokacije nakon uklanjanja postojećih sadržaja. Cilj je integrirati prostor u cjelinu gradske plaže te ga privesti primjerenoj javnoj namjeni. Vezano uz projekt izgradnje bazena, gradonačelnik je izvijestio da je projektna dokumentacija u završnoj fazi izrade. Podsjetio je kako je prethodno ishođena lokacijska dozvola te da su provedena dva do tri postupka javne nabave za izgradnju bazena, no bez prijavljenih izvođača. U međuvremenu su se promijenili zakonski uvjeti, zbog čega je sada potrebno ishoditi građevinsku dozvolu i izraditi studiju utjecaja na okoliš. S obzirom na trajanje navedenih postupaka, izgradnja bazena neće započeti tijekom tekuće godine, no projekt ostaje prioritet te su sredstva za njegov nastavak već planirana u proračunu. 

Zaključno je istaknuo kako Grad nastavlja provoditi planirane projekte u području stanovanja, javne infrastrukture i sportskih sadržaja te će, u suradnji s nadležnim institucijama, nastaviti raditi na rješavanju otvorenih pitanja od interesa za građane.

2.
Vijećnica  MARINA RADOŠIĆ je dala jednu inicijativu te je u svom izlaganju, najprije izrazila zadovoljstvo i pohvalila značajna ulaganja Grada u komunalnu i prometnu infrastrukturu koja su vidljiva tijekom posljednjih mjeseci. Posebno je istaknula uređenje gradske rive i marine, obnovu šetališta Antuna Restovića (Pical) te obnovu važnih prometnih pravaca prema Taru, Červar Portu, Svetoj Ani i Velom Maju. Naglasila je kako navedeni projekti doprinose povećanju kvalitete života građana, prometnoj sigurnosti te unapređenju izgleda i funkcionalnosti Poreča. U nastavku je predložila da se među buduće prioritete uvrsti obnova prometnice koja prolazi kroz naselje Mali Maj i povezuje naselja Veli Maj i Špadiće. Navela je kako je nakon završetka radova na prometnici kroz Veli Maj razlika u kvaliteti kolnika između obnovljenog dijela i nastavka prometnice kroz Mali Maj postala izrazito uočljiva. Istaknula je da se na predmetnoj prometnici nalaze brojna oštećenja kolničke konstrukcije, neravnine i zakrpe nastale tijekom godina parcijalnih sanacija, koje više ne predstavljaju dugoročno rješenje. Također je upozorila na problem dvaju autobusnih stajališta uz navedenu prometnicu, pri čemu je jedno posebno problematično zbog zadržavanja oborinskih voda. Posljedica toga su povremena plavljenja okolnih dvorišta i garaža te stvaranje velikih blatnih lokvi, što predstavlja poteškoću za korisnike javnog prijevoza, osobito djecu.

Naglasila je da stanje prometnice utječe ne samo na udobnost vožnje nego i na sigurnost svih sudionika u prometu. Istaknula je kako prometnicu svakodnevno koriste osobna vozila, komunalne službe, gradski i školski autobusi, biciklisti i pješaci, dok se tijekom turističke sezone prometno opterećenje dodatno povećava. Zaključno je navela da bi obnova predmetne prometnice predstavljala logičan nastavak već provedenih ulaganja u tom dijelu grada te osigurala kontinuitet kvalitetne prometne infrastrukture između naselja Veli Maj, Mali Maj i Špadići. Ocijenila je kako bi se time povećala prometna sigurnost, unaprijedila kvaliteta života građana te pridonijelo ravnomjernom komunalnom razvoju svih dijelova grada.

Jasmina Vinkerlić - Petrović, pročelnica p.o. UO za komunalni sustav je zahvalila vijećnici Radošić na postavljenom pitanju i inicijativi te istaknula kako je obnova predmetne prometnice predviđena u planovima Grada. Navela je da je nakon rekonstrukcije prometnice kroz Veli Maj razlika između obnovljenog dijela i preostalog dijela prometnice postala još izraženija, zbog čega se planira rekonstrukcija i preostale dionice. Pojasnila je da realizaciji projekta prethodi izrada potrebne projektne dokumentacije te izvođenje vodovodne infrastrukture, kako bi se izbjegla naknadna prekopavanja prometnice nakon njezine obnove. Zaključno je rekla kako će se navedene aktivnosti realizirati u skorom razdoblju te zamolio građane za još malo strpljenja.

3. Vijećnica GORDANA ŠUŠLJIK iznijela je inicijativu za postavljanje dvojezičnih informativnih tabli i plakata o sigurnosti na vodi na gradskim plažama i šetnicama. Istaknula je kako, sukladno novim zakonskim odredbama, prisutnost licenciranih spasilaca na svim plažama više nije obvezna, što je dovelo do smanjenja razine izravnog nadzora nad kupalištima. Upozorila je i na izazove vezane uz kvalitetu spasilačkih usluga, uključujući fluktuaciju radne snage, nedostatak stručnog kadra te ograničene mogućnosti nadzora nad radom spasilaca. Naglasila je da se tijekom ljetnih mjeseci bilježi povećan broj nesreća na vodi, pri čemu su posebno ugrožene osobe starije životne dobi. Budući da sustav institucionalnog spašavanja ima određena ograničenja, smatra kako je potrebno dodatno educirati građane i posjetitelje o sigurnom ponašanju na vodi te osnovnim postupcima pružanja prve pomoći do dolaska hitnih službi. Kao cilj inicijative navela je podizanje razine informiranosti domaćih i stranih kupača, osobito djece i starijih osoba, o pravilima sigurnog ponašanja na vodi te osiguravanje jasnih i lako razumljivih uputa za postupanje u slučaju nesreće. Predložila je postavljanje dvojezičnih informativnih tabli na hrvatskom i engleskom te hrvatskom i talijanskom jeziku, koje bi sadržavale „Osam zlatnih pravila sigurnosti na vodi“, prilagođenih djeci i obiteljima, kao i slikovne prikaze osnovnih postupaka prve pomoći i reanimacije nakon izvlačenja unesrećene osobe iz vode. Napomenula je da Gradsko društvo Crvenog križa već raspolaže odgovarajućim edukativnim materijalima te je spremno ustupiti sadržaje za izradu navedenih tabli, zbog čega bi provedba inicijative bila brza i financijski prihvatljiva. Zaključno je predložila da Grad razmotri i prihvati navedenu inicijativu radi povećanja sigurnosti građana i turista na gradskim kupalištima.

Pročelnik Damir Hrvatin je zahvalio vijećnici na podnesenoj inicijativi te istaknuo kako se ista prihvaća i da se o navedenoj temi već određeno vrijeme razmatraju moguća rješenja. Pojasnio je da su spasilačke službe osigurane na plažama koje nose oznaku Plave zastave, pri čemu su na tim lokacijama postavljeni obvezni informativni panoi s podacima o sigurnosti, kontaktima hitnih službi i raspoloživoj spasilačkoj opremi. Međutim, naglasio je kako velik broj plaža na području Poreča i Poreštine nije obuhvaćen sustavom Plave zastave te na njima takvi sadržaji nisu standardizirani. Istaknuo je da se posljednjih godina bilježi sve veći problem nedostatka licenciranih spasilaca, ne samo u Poreču, već i na razini cijele Hrvatske. Naveo je kako su ranijih godina na plažama s Plavom zastavom bila angažirana po dva spasioca, dok je danas često izazov osigurati i jednog spasioca po plaži. Kao razlog naveo je smanjen interes za obavljanje tog posla te zahtjevne uvjete za stjecanje licence, koji uključuju edukaciju iz prve pomoći i provjeru plivačkih sposobnosti u organizaciji Hrvatskog Crvenog križa. Dodao je kako su zbog nedostatka domaće radne snage posljednjih godina na porečkim plažama bili angažirani i strani spasioci. Naglasio je da Grad sigurnost kupača smatra jednim od ključnih elemenata sustava Plave zastave, neovisno o tome što prisutnost spasilaca prema kriterijima nije obvezna, već preporučena. Ocijenio je inicijativu za postavljanje dodatnih informativnih panoa na plažama vrijednom i korisnom, osobito na lokacijama koje nisu uključene u sustav Plave zastave. Istaknuo je kako bi takvi sadržaji mogli pridonijeti boljoj informiranosti kupača te pomoći u prevenciji nesreća i spašavanju ljudskih života. Napomenuo je kako su na području Poreča, tijekom godina zabilježene kritične situacije i nesreće na kupalištima, najčešće povezane sa starijim osobama te da svaka dodatna edukacija i dostupnost informacija mogu doprinijeti povećanju sigurnosti. Zaključno je istaknuo da Grad posljednjih godina bilježi povećanu potrošnju sanitetskog materijala na plažama, što potvrđuje sve veću potrebu za pružanjem prve pomoći i zdravstvene skrbi na kupalištima. Naveo je kako će se inicijativa razmotriti u okviru priprema za sljedeću sezonu te da će se pristupiti izradi prijedloga za postavljanje odgovarajućih informativnih sadržaja na gradskim plažama.

Gradonačelnik Loris Peršurić je, nadovezujući se na prethodnu raspravu, istaknuo kako Grad i dalje ima poteškoća u pronalasku odgovarajućeg kadra za spasilačku službu, iako sustav zasad funkcionira. Najavio je provedbu pilot-projekta uvođenja digitalnog sustava motrenja kupača na jednoj gradskoj plaži u Poreču, s ciljem dodatne podrške spasiocima u pravovremenom uočavanju potencijalno opasnih situacija i bržoj reakciji u slučaju utapanja. Naglasio je kako će sustav biti usklađen s važećim zakonskim propisima, uključujući propise o zaštiti osobnih podataka (GDPR) te da će vijećnici biti pozvani na predstavljanje i demonstraciju sustava nakon njegove uspostave. Istaknuo je da se radi o pilot-projektu koji bi, ukoliko se pokaže uspješnim, mogao biti proširen na ostale gradske plaže, ali i šire, na razini sustava Plave zastave. Naveo je kako se slični sustavi već koriste u zatvorenim bazenskim kompleksima, dok je primjena na otvorenom moru i javnim plažama inovativna i zahtjevnija te se po njegovim saznanjima prvi put implementira u Hrvatskoj, a možda i šire. Zaključno je naveo kako će svi relevantni dionici biti pravodobno informirani i uključeni u daljnju prezentaciju i evaluaciju sustava.

4. Vijećnik ALEKSANDAR KOVAČ je postavio pitanje Gradonačelniku vezano uz mjere osiguranja smještaja za deficitarni zdravstveni kadar. Naveo je kako se jedna sugrađanka obratila Gradu sredinom svibnja s upitom o navedenim mjerama te da je Grad dostavio odgovor, no da iz dostavljenih informacija i dalje nisu u potpunosti jasni kriteriji, uvjeti i postupak ostvarivanja predmetnog prava. S obzirom na to da se radi o korištenju gradske imovine i mjeri od značajnog interesa za zdravstveni sustav i građane, vijećnik je zatražio pisani odgovor na sljedeća pitanja: Koja se zanimanja i stručni profili smatraju deficitarnim zdravstvenim kadrom za potrebe ostvarivanja prava na gradski stan ili drugi oblik smještajne potpore? Koliko stanova i drugih smještajnih jedinica Grad trenutno ima na raspolaganju za tu namjenu te koliko ih je trenutno popunjeno? Na koji način zdravstveni djelatnici ostvaruju navedeno pravo (putem javnog natječaja, javnog poziva ili putem zdravstvenih ustanova)? Koji su propisani kriteriji za dodjelu gradskog stana ili drugog oblika smještaja te na temelju kojeg akta se provodi dodjela? Provjerava li se imovinsko stanje podnositelja zahtjeva, odnosno vlasništvo nad nekretninama na području Grada, Istarske županije ili Republike Hrvatske, te predstavlja li vlasništvo nad odgovarajućom nekretninom zapreku za ostvarivanje prava? Tko donosi konačnu odluku o dodjeli smještaja i prema kojim mjerilima? Postoji li mogućnost sufinanciranja privatnog najma? Vijećnik je, ne dovodeći u pitanje potrebu privlačenja i zadržavanja liječnika i drugog zdravstvenog osoblja u gradu, istaknuo kako je, radi povjerenja građana, važno da kriteriji dodjele, način raspolaganja gradskom imovinom te sustav provjere korisnika budu u potpunosti transparentni i javno dostupni. Upozorio je na uočenu eroziju stručnog kadra u javnoj zdravstvenoj ustanovi u Poreču te je naglasio važnost jasnog i transparentnog uređenja predmetnog sustava. Zaključno je zatražio dostavu pisanog odgovora na postavljena pitanja.

Odgovor je dala Tihana Mikulčić te je navela kako je jedna djelatnica Istarskih domova zdravlja već ranije uputila sličan upit te je na isti dostavljen pisani odgovor. Pojasnila je da postoji važeći akt temeljem kojeg se provodi dodjela stanova deficitarnom zdravstvenom kadru, a odluka se donosi na temelju zaključka gradonačelnika, odnosno na temelju zahtjeva zdravstvene ustanove koja djeluje na području grada Poreča. Istaknula je kako se u okviru Programa javnih potreba u zdravstvu za 2026. godinu utvrđuju deficitarni kadrovi te da je tada definirano kako se stanovi dodjeljuju liječnicima koji rade u ustanovama čije se ispostave nalaze na području Grada Poreča-Parenzo. Nadalje je pojasnila da utvrđivanje deficitarnosti i statusa kadra provodi nadležna zdravstvena ustanova, koja Gradu upućuje obrazloženi zahtjev, dok se sam zaposlenik obraća svojoj ustanovi. Naglasila je da se ne radi o financiranju najma u cijelosti, već o sufinanciranju najma stana, uzimajući u obzir visoke tržišne cijene najma nekretnina na području grada. Navela je da će na postavljena pitanja biti dostavljen detaljan pisani odgovor, uz napomenu da postoje propisani akti i procedura za dodjelu stanova i ostvarivanje predmetnog prava. Dodatno je istaknula da se medicinske sestre smatraju posebno deficitarnim kadrom u Domu za starije i nemoćne osobe te da se za taj kadar, sukladno Programu javnih potreba, najam stana financira u cijelosti.

Gradonačelnik Loris Peršurić je dodatno pojasnio kako će na postavljena pitanja biti dostavljen cjelovit pisani odgovor, uz napomenu da su zdravstvene i socijalne ustanove na koje se odnosi rasprava u nadležnosti Istarske županije, odnosno Republike Hrvatske, a ne Grada. Istaknuo je kako Grad Poreč kroz proračun i različite mjere financira određene sadržaje i programe koji nadilaze zakonski propisani standard te ih je u tom smislu ocijenio kao „nadstandard“ u odnosu na državni okvir. Kao primjere naveo je potpore policiji, zdravstvenom osoblju te Centru za socijalnu skrb, uključujući i ulaganja u prostore za njihov rad. Naglasio je kako Grad nema zakonsku ingerenciju određivati plaće u tim institucijama, već kroz dodatne mjere nastoji pridonijeti njihovu funkcioniranju i privlačenju kadra. U nastavku je naveo kako je, u suradnji s Istarskom županijom i drugim jedinicama lokalne samouprave, dogovoreno usmjeravanje dijela sredstava od povećane boravišne pristojbe u program sufinanciranja deficitarnih kadrova u zdravstvu na županijskoj razini. Istaknuo je da je Grad Poreč - Parenzo ta sredstva u cijelosti usmjerio u navedeni program, što je vidljivo i u proračunskim dokumentima, dok to nisu učinile sve jedinice lokalne samouprave u Istarskoj županiji. 

5. Vijećnik AZEGLIO PICCO postavio je jedno pitanje i dao jednu inicijativu.
5a) Vijećnik se osvrnuo na rad Komisije za imenovanje ulica i trgova, koja je u prethodnom razdoblju izradila prijedlog imenovanja ulica u dijelovima grada u kojima ulice još nisu bile imenovane, uključujući područja Gulići, Finide, Vranići te nova gradska naselja. Naveo je kako je prijedlog upućen nadležnim gradskim službama te je zatražio informaciju o fazi obrade predmetnog prijedloga i o očekivanom roku kada bi isti mogao biti upućen Gradskom vijeću na odlučivanje.

5b) Također je podsjetio na ranije pokrenutu inicijativu za vraćanje povijesnog naziva zgrade Gradskog kazališta, pri čemu je pojasnio kako se ne radi o promjeni naziva ustanove Pučkog otvorenog učilišta, već o određivanju naziva same zgrade, analogno postojećoj praksi imenovanja objekata poput Palače Sinčić, Palače Bečić i Palače Zuccato. Istaknuo je kako je zgrada izvorno nosila naziv Kazalište Verdi te da je taj naziv ukinut nakon Drugog svjetskog rata. Zatražio je informaciju o statusu navedene inicijative te izrazio stav da bi postupak trebalo nastaviti i dovršiti radi vraćanja povijesnog naziva zgrade.

Odgovor na pitanje 5a) dao je pročelnik Damir Hrvatin te je uvodno dao ispravak u vezi s vremenskim okvirom navedenim u izlaganju vijećnika, istaknuvši kako se postupak ne provodi u trajanju od godinu dana. Naveo je kako je Komisija za imenovanje ulica i trgova preuzela opsežan zadatak imenovanja ulica u više gradskih kvartova, u skladu sa Zakonom o naseljima te pravilnicima Državne geodetske uprave. Pojasnio je da se postupak odnosi na stambena naselja Finida sjever, Vranići, Gulići, Gornji Špadići, Srednji Špadići, Špadići – Veli Maj, područje Materade i Malog Maja te Novo naselje i Poreč jug. Istaknuo je kako su tematski prijedlozi izrađeni prema dosadašnjoj praksi u Gradu Poreču - Parenzo, i to na sljedeći način: Finida sjever- nazivi pobratimljenih gradova s Gradom Porečom, Vranići-mali istarski gradovi, Gornji Špadići-veći istarski gradovi, Srednji Špadići, Špadići i Veli Maj-teme otoka (porečki otoci), Materada i Mali Maj-lokalni toponimi, Novo naselje i Poreč jug-osobe i žrtve Drugog svjetskog rata. Nadalje je pojasnio da su mjesni odbori prethodno upoznati s tematskim okvirima te da slijedi njihovo očitovanje o konkretnim prijedlozima naziva ulica. Nakon toga, materijal će biti upućen na mišljenje Državnoj komisiji za standardizaciju geografskih imena pri Vladi Republike Hrvatske, a po dobivanju mišljenja izrađuje se konačni prijedlog za Gradsko vijeće, koje je nadležno za donošenje odluke o imenovanju ulica. Posebno je naglasio da, sukladno važećim propisima, nazivi ulica moraju biti istovjetni u službenoj odluci i na terenu, uključujući dvojezično označavanje na hrvatskom i talijanskom jeziku, uz napomenu da je to zahtjevno zbog jezičnih i pravopisnih pravila te potrebe standardizacije. Zaključno je istaknuo kako se radi o opsežnom postupku koji obuhvaća više kvartova i velik broj ulica te da se očekuje dovršetak pripremne faze i upućivanje materijala nadležnim tijelima u najkraćem mogućem roku, nakon čega će predmet biti upućen Gradskom vijeću na odlučivanje.

6.) Vijećnik ALEN KALČIĆ je postavio dva pitanja.
6a) Vijećnik je iznio osobno iskustvo vezano uz boravak na Hitnoj medicinskoj pomoći Poreč, ispostavi Nastavnog zavoda za hitnu medicinu Istarske županije. Naveo je kako je prilikom dolaska, u neradni dan u poslijepodnevnim satima, zatekao situaciju u kojoj su oba dežurna tima bila na terenu te se u čekaonici istovremeno nalazio veći broj pacijenata s različitim zdravstvenim tegobama. Istaknuo je profesionalnost i požrtvovnost zdravstvenog osoblja. Ocijenio je kako, iako Grad Poreč - Parenzo ima razvijen nadstandard u zdravstvenim uslugama, postojeće kapacitete hitne medicinske službe treba dodatno osnažiti, osobito tijekom ljetnih mjeseci zbog povećanog broja stanovnika i turista. Predložio je da se, u okviru nadležnosti Grada i u suradnji s nadležnim institucijama, razmotri mogućnost osiguravanja dodatnog tima hitne medicinske pomoći tijekom ljetne sezone te poboljšanja uvjeta i prostorne organizacije čekaonice, uz uvažavanje propisa o zaštiti osobnih podataka. 

6b) Nadalje se osvrnuo na prostor uvale Peškera, posebno na njezin neuređeni dio na kojem se trenutno nalazi privremeni sadržaj lunaparka. Istaknuo je kako smatra da se radi o jednom od najvrjednijih javnih prostora u gradu koji trenutačno nije adekvatno uređen. Naglasio je kako je riječ o području pomorskog dobra kojim Grad ne upravlja samostalno, ali da se radi o prostoru od velikog značaja za identitet grada. U tom smislu zatražio je pisane odgovore na pitanja: Kakva je dugoročna vizija Grada Poreča - Parenzo za područje Peškere?

Vodi li Grad razgovore s nadležnim tijelima o dugoročnom uređenju i korištenju prostora?

Postoje li planovi ili idejna rješenja za dodatne sadržaje (zeleni park, kulturni ili dječji sadržaji)? Na koji način Grad planira utjecati na buduće uređenje tog prostora u okviru svojih nadležnosti?

Gradonačelnik Loris Peršurić je uvodno zahvalio na postavljenom pitanju te se osvrnuo na pitanje organizacije Hitne medicinske pomoći u Poreču. Istaknuo je kako je Grad više puta tražio dodatni tim hitne medicinske pomoći zbog povećanog broja stanovnika, sezonalnosti te cjelogodišnjeg rasta turističkih i sportskih aktivnosti. Naglasio je da, iako hitna medicinska služba nije u nadležnosti Grada, Grad kontinuirano poduzima aktivnosti kako bi se razina usluge podigla. Pojasnio je kako se planira izgradnja novih, suvremenih objekata hitne medicinske pomoći u sklopu pilot-projekta na razini Istarske županije, koji obuhvaća više lokacija, uključujući i područje Poreča. Naveo je kako je u tijeku izrada prostorno-planske dokumentacije te odabir lokacije u zoni Veli Maj – Špadići, pri čemu se kao konkretna mikrolokacija razmatra područje ispod Ridenta, uz prometno čvorište zaobilaznice. Istaknuo je da bi projekt bio financiran putem europskih fondova te da bi nositelj bila Istarska županija, uz očekivanje da će realizacija u narednim godinama osigurati kvalitetnije prostorne i operativne uvjete za hitnu medicinsku službu. Zaključno je najavio da će, po završetku javne rasprave i izrade prostorno-planske dokumentacije (UPU), predmet biti upućen Gradskom vijeću na odlučivanje.

 U nastavku se osvrnuo na područje uvale Peškera, istaknuvši kako se radi o jednom od najvrjednijih, ali ujedno i najzapuštenijih dijelova grada. Naveo je kako je Grad prethodnih godina riješio dio imovinsko-pravnih odnosa te donio prostorno-planske dokumente koji omogućuju daljnje planiranje uređenja tog područja. Istaknuo je kako slijedi izrada urbanističkog plana uređenja (UPU) Peškera, pri čemu je prethodno proveden proces prikupljanja prijedloga i mišljenja građana, vijećnika i drugih dionika, te izrađen objedinjeni elaborat postojećih i ranijih idejnih rješenja. Naglasio je kako je cilj osigurati uravnotežen razvoj prostora kroz kombinaciju javnih, kulturnih, sportskih i društvenih sadržaja, uz očuvanje javnog karaktera prostora. Kao moguće sadržaje naveo je javne prostore za sport i rekreaciju, sadržaje za jedriličare i veslače, multimedijalne i kulturne sadržaje te druge javne funkcije, uz naglasak da prostor mora biti živ tijekom cijele godine. Zaključno je predložio da se na jednoj od idućih sjednica Gradskog vijeća uvrsti točka vezana uz pokretanje postupka izrade UPU-a Peškera, zajedno s pripremljenim stručnim i participativnim materijalima, kako bi Vijeće moglo raspraviti i donijeti odgovarajuće odluke.

Predsjednik Gradskog vijeća Elio Štifanić ukratko je obrazložio Informaciju o provedenom proračunskom nadzoru, koja je dostavljena vijećnicima u sklopu točke 2. ove sjednice. Nije bilo postavljenih pitanja na iznesenu Informaciju.

*****

Vijećnik Mladen Lač je napustio sjednicu te se rad nastavlja sa 14 prisutnih vijećnika.

*****

TOČKA 3.

Zaključak o prihvaćanju Informacije Policijske postaje Poreč-Parenzo o stanju sigurnosti na području Grada Poreča-Parenzo za 2025. godinu

Prijedlog Zaključka o prihvaćanju Informacije Policijske postaje Poreč-Parenzo o stanju sigurnosti na području Grada Poreča-Parenzo za 2025. godinu prezentirao je Marko Barun, pomoćnik načelnika Policijske postaje Poreč-Parenzo za kriminalističku policiju, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženom Zaključku.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženi Zaključak te konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo 

ZAKLJUČAK

 o prihvaćanju Informacije Policijske postaje Poreč-Parenzo o stanju

 sigurnosti na području Grada Poreča-Parenzo za 2025. godinu

(Zaključak je priložen cjelovitom zapisniku i njegov je sastavni dio.)

Predsjednik Gradskog vijeća predložio je da se objedine točke  4., 5., 6., 7. i 8.

te da se otvori zajednička rasprava.

*****
TOČKE  4., 5., 6., 7. i 8.

Godišnji izvještaj o izvršenju Proračuna Grada Poreča-Parenzo za 2025. godinu

i

Odluka o raspodjeli rezultata za 2025. godinu

i

Odluke o prihvaćanju Izvješća o ostvarenju Programa javnih potreba Grada Poreča-Parenzo za 2025. godinu u:

- predškolskom odgoju i obrazovanju,

- obrazovanju,

- kulturi,

- sportu i rekreaciji,

- zaštiti, očuvanju i unapređenju zdravlja i

- socijalnoj skrbi

i

Odluka o prihvaćanju Izvješće o izvršenju Programa održavanja komunalne infrastrukture za 2025. godinu
i

Odluka o prihvaćanju Izvješće o izvršenju Programa građenja komunalne infrastrukture za 2025. godinu

Prijedlog Godišnjeg izvještaja o izvršenju Proračuna Grada Poreča-Parenzo za 2025. godinu i Odluke o raspodjeli rezultata za 2025. godinu prezentirala je Tatjana Matošević, pročelnica p.o. Upravnog odjela za financije i gospodarstvo, u skladu s dostavljenim materijalom koji čini sastavni dio priloga cjelovitog zapisnika.
Prijedlog Odluke o prihvaćanju Izvješća o ostvarenju Programa javnih potreba Grada Poreča-Parenzo za 2025. godinu u: 

- predškolskom odgoju i obrazovanju, 

- obrazovanju,

- kulturi, 

- sportu i rekreaciji

- zaštiti, očuvanju i unapređenju zdravlja i 

- socijalnoj skrbi 

prezentirala je Tihana Mikulčić, pročelnica Upravnog odjela za društvene djelatnosti, u skladu s dostavljenim materijalom koji čini sastavni dio priloga cjelovitog zapisnika.
Prijedlog Odluke o prihvaćanju izvješća o izvršenju Programa održavanja komunalne infrastrukture za 2025. godinu i Odluka o prihvaćanju izvješća o izvršenju Programa građenja komunalne infrastrukture za 2025. godinu prezentirala je Jasmina Vinkerlić Petrović, pročelnica p.o. Upravnog odjela za komunalni sustav, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po točkama  4., 5., 6., 7. i 8.



U otvorenoj raspravi sudjelovali su vijećnici Eugen Stanissa, Alen Kalčić, Tatjana Matošević, pročelnica p.o. Upravnog odjela za financije i gospodarstvo i gradonačelnik Loris Peršurić.
Vijećnik Eugen Stanissa se osvrnuo na izlaganje pročelnice Tatjane Matošević o raspodjeli rezultata za 2025. godinu. Istaknuo je kako je najvažnija poruka ovog dokumenta da je Grad Poreč - Parenzo 2025. godinu završio sa značajnim viškom. Naglasio je da taj novac neće ostati na računu, što potvrđuje i intenzitet svakodnevnih ulaganja i radova u Gradu. Pojasnio je da će višak biti uključen u I. izmjene i dopune Proračuna za 2026. godinu te raspoređen za financiranje budućih projekata i aktivnosti.

Vijećnik Alen Kalčić je istaknuo kako smatra da je ova točka dnevnog reda iznimno važna i zahtjevna te da, unatoč iscrpnom izlaganju, na vijećnicima ostaje odgovornost procijeniti je li novac građana trošen savjesno, odgovorno i namjenski. Naglasio je da mnogi građani teško dolaze do svojih prihoda i da svaki euro koji izdvajaju predstavlja značajno opterećenje, zbog čega Grad ima posebnu obvezu odgovorno upravljati javnim sredstvima. Zatražio je dva pojašnjenja. Prvo se odnosilo na činjenicu da je u 2025. godini ostvareno 86 % planiranih prihoda i primitaka, pri čemu ga je zanimalo zbog čega nije ostvareno preostalih 14 % te jesu li zbog toga bili odgođeni ili neostvareni pojedini projekti i aktivnosti. Drugo pitanje odnosilo se na iskazani višak u iznosu od 11.088.550 eura, uz istodobno zaduženje tijekom prethodne godine u iznosu od 6.940.935 eura. Zamolio je pojašnjenje odnosa između ostvarenog viška i provedenog zaduženja.
Pročelnica Tatjana Matošević je pojasnila da će pokušati što jednostavnije objasniti pitanje realizacije planiranih primitaka, odnosno prihoda. Istaknula je da se prilikom donošenja proračuna i njegovih izmjena projiciraju prihodi, pri čemu nije moguće unaprijed sa sigurnošću znati koliki će oni biti ostvareni. Određeni prihodi mogu se procijeniti s većom razinom sigurnosti, poput prihoda od komunalne naknade ili komunalnog doprinosa, uz uobičajena manja odstupanja. Međutim, na prihode od poreza na dohodak i poreza na nekretnine, Grad nema izravan utjecaj jer ih utvrđuje, naplaćuje i raspodjeljuje Porezna uprava. Posebno je naglasila da značajan udio prihoda čine pomoći iz drugih proračuna, odnosno sredstva koja Grad ostvaruje temeljem zakonskih propisa iz državnog proračuna ili za provedbu projekata financiranih iz fondova Europske unije. U praksi se često događa da se projekt provodi tijekom jedne godine, Grad podmiruje nastale rashode, dok se sredstva iz drugih izvora isplaćuju tek u sljedećoj godini. Zbog toga se može iskazati manjak u promatranoj proračunskoj godini. Pojasnila je i da se u proračunskom računovodstvu primjenjuje modificirano računovodstveno načelo prema kojem se prihodi priznaju u trenutku kada sredstva budu uplaćena na račun. Samo izdavanje rješenja za komunalni doprinos, komunalnu naknadu ili porez na korištenje javnih površina ne predstavlja ostvareni prihod; prihod nastaje tek njegovom naplatom. S druge strane, rashodi se evidentiraju u trenutku nastanka obveze, neovisno o tome jesu li do tog trenutka plaćeni. Naglasila je da nije moguće u potpunosti precizno planirati ni prihode ni rashode jer poslovanje ovisi o brojnim okolnostima na koje nije moguće utjecati. Upravo zato određena odstupanja između planiranih i ostvarenih iznosa smatraju se uobičajenima te ih prihvaća i Državni ured za reviziju prilikom obavljanja revizije proračunskog poslovanja. Govoreći o rezultatu poslovanja i ostvarenom višku, podsjetila je da je o toj temi već bilo riječi na sjednicama Gradskog vijeća. Istaknula je da je rezultat poslovanja za 2024. godinu iznosio 11,4 milijuna eura te da je taj iznos uključen u proračun za 2025. godinu radi financiranja planiranih aktivnosti. Na kraju tekuće godine Grad i njegovi proračunski korisnici iskazali su ukupni višak veći od 9 milijuna eura, što pokazuje da se postupno troše viškovi ostvareni i preneseni iz prethodnih godina. Pojasnila je da se ostvareni višak koristi zato što se u njemu nalaze sredstva rezervirana za provedbu pojedinih projekata. Kako bi se mogao provesti postupak javne nabave i sklopiti ugovor, u proračunu mora biti osiguran cjelokupan iznos potrebnih sredstava. Međutim, pojedini projekti zbog različitih okolnosti ne budu dovršeni tijekom iste proračunske godine. U takvim se slučajevima neiskorištena sredstva prenose kroz ostvareni višak u sljedeću proračunsku godinu kako bi ostala dostupna za nastavak i dovršetak projekta. Kao primjer navela je projekt zgrade muzeja, za koji se već nekoliko godina prenosi višak kapitalnih prihoda namijenjenih njegovoj realizaciji. Budući da se očekuje dovršetak projekta tijekom ove godine, planirano je da će se prenesena sredstva u cijelosti utrošiti, zbog čega će ostvareni višak u 2026. godini biti manji. Zaključno je naglasila da preneseni višak predstavlja namjenska sredstva koja se prenose iz godine u godinu zato što pojedini projekti još nisu dovršeni ili zato što su pojedini prihodi, primjerice prihodi od poreza na dohodak, na kraju proračunske godine ostvareni u većem iznosu od planiranoga.
Gradonačelnik Loris Peršurić kratko se nadovezao na izlaganje pročelnice te istaknuo kako su svaki proračun i svaki rebalans proračuna temeljeni na procjenama, budući da je riječ o dinamičnom procesu u kojem nije moguće sa sigurnošću predvidjeti sva buduća kretanja, osobito u dijelu proračunskih prihoda. Naglasio je kako je osobito zahtjevno planiranje prihoda od poreza na nekretnine, pri čemu Odjel za financije ulaže znatan trud u provedbu tog postupka. Iako je razrez poreza sam po sebi jednostavan, velik broj prigovora i žalbi značajno otežava i usporava realizaciju planiranih prihoda. Dodatnu neizvjesnost predstavlja i trajanje drugostupanjskih postupaka pred nadležnim tijelima, zbog čega je teško procijeniti hoće li se svi planirani prihodi ostvariti tijekom tekuće ili sljedeće proračunske godine. Istaknuo je kako je želio dodatno naglasiti izazove na koje je pročelnica ukazala te je zahvalio svim gradskim odjelima i ustanovama, a posebno Odjelu za financije, na odgovornom i savjesnom upravljanju gradskim financijama i proračunom. Naveo je kako građani mogu jasno vidjeti da se proračunska sredstva ulažu u projekte kojima se kontinuirano podiže kvaliteta života u gradu. Istaknuo je da je rasprava o proračunu jedna od najvažnijih točaka sjednice Gradskog vijeća, budući da upravo proračun predstavlja temelj za provedbu svih gradskih projekata i programa. Zaključno je zahvalio i medijima koji redovito prate rad Gradskog vijeća te izvještavaju o aktivnostima Gradske uprave, gradskih ustanova i trgovačkih društava, čime građanima omogućuju pravodobno informiranje o načinu korištenja proračunskih sredstava te projektima koji se provode i planiraju.

Predsjedatelj je nakon rasprave stavio na glasanje predloženi Godišnji izvještaj i  Odluke te konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo

GODIŠNJI IZVJEŠTAJ

 o izvršenju Proračuna Grada Poreča-Parenzo za 2025. godinu
i
ODLUKU 

o raspodjeli rezultata za 2024. godinu,

i
ODLUKE 

o prihvaćanju Izvješća o ostvarenju Programa javnih potreba Grada Poreča-Parenzo za 2024. godinu u:

- predškolskom odgoju i obrazovanju,

- obrazovanju,

- kulturi,

- sportu i rekreaciji,

- zaštiti, očuvanju i unapređenju zdravlja i

- socijalnoj skrbi;

i
ODLUKU 

o prihvaćanju Izvješća o izvršenju Programa održavanja komunalne infrastrukture za 2025. godinu;

i
ODLUKU

 o prihvaćanju Izvješća o izvršenju Programa građenja komunalne infrastrukture za

 2025. godinu

(Godišnji Izvještaj i Odluke su priloženi cjelovitom zapisniku i njegov su sastavni dio.)

TOČKE 9.

Zaključak o prihvaćanju Izvješća o korištenju sredstava proračunske zalihe Grada Poreča-Parenzo u razdoblju siječanj-ožujak 2025. godine

Prijedlog Zaključka o prihvaćanju Izvješća o korištenju sredstava proračunske zalihe Grada Poreča-Parenzo u razdoblju siječanj-ožujak 2026. godine je predstavio je Elio Štifanić, predsjednik Gradskog vijeća, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženom Zaključku.



Budući da se u otvorenoj raspravi nitko nije javio za riječ, Predsjedatelj je stavio na glasanje predloženi Zaključak o prihvaćanju Izvješća o korištenju sredstava proračunske zalihe te je konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo 

ZAKLJUČAK

 o prihvaćanju Izvješća o korištenju sredstava proračunske zalihe Grada Poreča-Parenzo u razdoblju siječanj-ožujak 2026. godine

          (Zaključak je priložen cjelovitom Zapisniku i njegov je sastavni dio.)

*****
Predsjednik Gradskog vijeća odredio je pauzu od deset minuta.

*****

TOČKA 10.

Odluka o poništenju postupka davanja koncesije za obavljane komunalne djelatnosti

komunalnog linijskog prijevoza putnika na području Grada Poreča – Parenzo

Prijedlog Odluke o poništenju postupka davanja koncesije za obavljane komunalne djelatnosti komunalnog linijskog prijevoza putnika na području Grada Poreča - Parenzo predstavila je Jasmina Vinkerlić Petrović, pročelnica p.o. Upravnog odjela za komunalni sustav, u skladu s dostavljenim materijalom koji čini sastavni dio priloga cjelovitog zapisnika.    

Gradonačelnik Loris Peršurić se javio za riječ te nadodao još nekoliko podataka. Naglasio je kako jedna od točaka ne bi smjela ostati nedorečena. Na sjednici Gradskog vijeća 25. lipnja ponovno će biti raspisan natječaj za linijsku koncesiju. Istaknuo je kako je činjenica da u Istri, osim Pule, trenutačno ne postoji dovoljan interes za obavljanje javnog prijevoza, bez obzira na modele kojima se pokušava osigurati njegovo funkcioniranje. Podsjetio je kako se Grad do sada prijavljivao na europske fondove te uspješno osiguravao sredstva za nabavu autobusa. Prvi autobus, nabavljen na taj način, izlazi iz postojećeg modela korištenja u kolovozu, dok je drugi autobus već isporučen. Naglasio je kako je zajednički cilj staviti novi autobus u funkciju te da će prijedlog Grada ići u smjeru sufinanciranja cjelokupnog programa javnog prijevoza u Poreču. Materijali za takav prijedlog bit će dostavljeni vijećnicima na sljedećoj sjednici Gradskog vijeća. Objasnio je kako je, nakon razgovora sa svim potencijalnim prijevoznicima, i većima i manjima, postalo jasno da trenutačno ne postoji dovoljan interes za preuzimanje linijske koncesije. Natječaj je, prema njegovim riječima, potvrdio ono što se već ranije pretpostavljalo. Dodao je kako je, uz Poreč, jedini organizirani javni gradski prijevoz u Istri onaj u Puli, dok se u ostalim sredinama postojeće linije postupno ukidaju upravo zbog nedostatka interesa. Smatra da se s projektom javnog prijevoza u Poreču mora nastaviti te da je potrebno zajedničkim naporima motivirati budućeg koncesionara, ali i građane i goste na češće korištenje autobusa. Prema dostupnim analizama korištenja postojećeg autobusa, istaknuo je da se prijevoz koristi, osobito u jutarnjim terminima kada građani odlaze na posao i učenici u školu, kao i u poslijepodnevnim satima za povratak s posla te odlazak na sportske i druge aktivnosti. Naveo je kako za sjeverni dio grada, unatoč postojećim linijama, nije bilo dovoljno interesa, i među potencijalnim koncesionarima i među korisnicima. Ipak, smatra da je potrebno određeno vrijeme kako bi građani stekli naviku korištenja javnog prijevoza te da se njegov puni potencijal može ostvariti postupnim razvojem sustava. Drugi autobus bit će namijenjen povezivanju istočnog dijela grada, odnosno područja Poreča, Varvari, Buića, Baderne i svih naselja koja se nalaze uz tu prometnicu. Istaknuo je i kako se Grad prijavio na još jedan natječaj za nabavu trećeg autobusa kojim bi se povezivao južni dio grada. Vjeruje da će se povećanjem broja autobusa, linija i korisnika postupno povećati i interes potencijalnih koncesionara. Napomenuo je kako je Grad razmatrao i mogućnost samostalne organizacije javnog prijevoza, bilo kroz Uslugu ili neko drugo gradsko poduzeće, ali da takva opcija u ovom trenutku ne bi bila financijski opravdana. Ipak, dugoročno se razmatra i ta mogućnost, posebice ako se poveća broj korisnika i potreba za dodatnim kapacitetima. Zaključno je istaknuo kako će prijedlog o sufinanciranju javnog prijevoza biti predstavljen na sljedećoj sjednici Gradskog vijeća, dok su prometne analize i studije isplativosti već izrađene te će također biti predstavljene vijećnicima radi donošenja odluke o daljnjim koracima. Ponovio je kako vjeruje da postoji zajednički stav da se ovaj vrijedan program i projekt, koji traje već gotovo pet godina, treba nastaviti razvijati.
Predsjedatelj je otvorio raspravu po predloženoj Odluci.



Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o poništenju postupka davanja koncesije za obavljane komunalne djelatnosti komunalnog linijskog prijevoza putnika na području Grada Poreča - Parenzo te je konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo
ODLUKU

 o poništenju postupka davanja koncesije za obavljane komunalne djelatnosti

komunalnog linijskog prijevoza putnika na području Grada Poreča - Parenzo

          (Odluka je priložen cjelovitom Zapisniku i njegov je sastavni dio.)

*****

Predsjednik Gradskog vijeća predložio je da se objedini izlaganje točaka  11., 12. i 13.

te da se otvori zajednička rasprava.

*****

TOČKE 11., 12. i 13.

Odluka o izmjeni i dopuni Odluke o uređenju prometa na području 

Grada Poreča-Parenzo

i

Odluka o izmjeni i dopuni Odluke o organizaciji, upravljanju i naplati parkiranja na javnim parkiralištima na području Grada Poreča-Parenzo

i

Odluka o uvjetima odobravanja ulaska u pješačku zonu na području 

Grada Poreča-Parenzo

Prijedlog Odluke o izmjeni i dopuni Odluke o uređenju prometa na području Grada Poreča-Parenzo, Odluka o izmjeni i dopuni Odluke o organizaciji, upravljanju i naplati parkiranja na javnim parkiralištima na području Grada Poreča-Parenzo, Odluka o uvjetima odobravanja ulaska u pješačku zonu na području Grada Poreča-Parenzo prezentirala je Jasmina Vinkerlić Petrović, pročelnica p.o. Upravnog odjela za komunalni sustav, u skladu s dostavljenim materijalom koji čini sastavni dio priloga cjelovitog zapisnika.
*****
Predsjednik Gradskog vijeća utvrđuje da je sjednicu napustio vijećnik Ivica Milotić te da se rad Gradskog vijeća nastavlja sa 13 vijećnika.

*****

Predsjedatelj je otvorio raspravu po predloženim Odlukama.



U otvorenoj raspravi  sudjelovali su vijećnici Gordana Šušljik, Alen Kalčić i Eugen Stanissa, Jasmina Vinkerlić Patrović, pročelnica p.o. Upravnog odjela za komunalni sustav te gradonačelnik Loris Peršurić.


Vijećnica Šušljik pozdravila je predložene nove odluke te postavila pitanje vezano uz uvođenje novog režima pješačke zone u Zagrebačkoj ulici i na Peškeri. Zanimalo ju je na koji će se način provoditi kontrola poštivanja novog prometnog režima. Istaknula je kako je jasno da motornim vozilima neće biti dopušten ulazak u pješačku zonu, no upozorila je da se već sada tim prostorom kreću biciklisti i korisnici električnih romobila, uključujući i vožnju u suprotnom smjeru. Napomenula je kako postavljanje rampe neće spriječiti ulazak bicikala i romobila te je upitala planira li se uspostaviti sustav nadzora, osobito u početnom razdoblju primjene novog režima. Naglasila je kako je prioritet osigurati da pješačka zona uistinu bude siguran prostor za pješake, kako bi se građani, a posebno djeca, njome mogli nesmetano i sigurno kretati.

Pročelnica Vinkerlić Petrović je odgovorila kako se o navedenom pitanju vodi računa. Pojasnila je da je za nadzor i sankcioniranje kršenja odredbi Zakona o sigurnosti prometa na cestama nadležna policija te da se vožnja biciklista ili korisnika romobila u suprotnom smjeru smatra kršenjem zakonskih odredbi koje je kažnjivo. Istaknula je kako postavljanje rampe ne može spriječiti takvo ponašanje.

Vijećnik Kalčić izjavio je kako u načelu podržava Odluku o uređenju prometa te smatra da je kvalitetno pripremljena i da će pridonijeti poboljšanju kvalitete života u Poreču. Istaknuo je kako podržava tendenciju širenja pješačkih zona, ocijenivši da je to opravdano s obzirom na turističku orijentaciju Poreča. Međutim, naveo je kako ne može podržati predloženo proširenje sustava naplate parkiranja. Objasnio je da smatra kako se time građanima sve više ograničava mogućnost besplatnog parkiranja u blizini središta grada. Kao primjer naveo je područje Partizanske ulice, istaknuvši kako osobno ima osigurano parkirno mjesto u garaži te stoga nije u sukobu interesa. Naglasio je da dobro poznaje stanje na tom području, gdje se nalaze stambene zgrade i velik broj stanara koji koristi dostupna parkirna mjesta. Dodao je kako brojni građani, u poslijepodnevnim satima, ondje parkiraju vozila kako bi mogli obaviti svoje obveze u centru grada. Zaključno je istaknuo kako razumije potrebu naplate parkiranja te da je podržao i povećanje cijena parkirališnih usluga, ali smatra da je predloženo proširenje naplate preširoko i da bi trebalo razmotriti umjereniji pristup. 


Gradonačelnik Loris Peršurić je, u odgovoru na upit vijećnika Kalčića, istaknuo kako na prvi pogled razumije izneseni stav te da se s njime načelno može složiti. Međutim, pojasnio je da je predloženo rješenje rezultat brojnih razgovora s građanima koji žive i rade na tom području, kao i s predstavnicima mjesnih odbora te vlasnicima poslovnih subjekata. Naveo je kako se u ulicama u kojima se parkiranje ne naplaćuje svakodnevno parkiraju vozila turista, građana drugih gradova i općina koji rade u Poreču, kao i zaposlenika većih tvrtki. Takva vozila često ostaju parkirana tijekom cijelog dana, a ponekad i više dana, zbog čega stanari i građani koji svakodnevno koriste ta parkirališta teško pronalaze slobodna mjesta. Istaknuo je kako je upravo na temelju razgovora s građanima i mjesnim odborima donesena odluka o proširenju sustava naplate parkiranja. Naglasio je da je cilj prvenstveno zaštititi interese građana Poreča, odnosno omogućiti da parkirališna mjesta budu dostupnija upravo njima. Pojasnio je kako su cijene povlaštenih parkirališnih karata za građane vrlo niske te da godišnji trošak korištenja parkirališta, ovisno o zoni, iznosi svega nekoliko eura, odnosno tek nekoliko centi dnevno. Smatra da se takvim modelom građanima osigurava pristupačno parkiranje, uz istodobno sprječavanje dugotrajnog zauzimanja parkirališnih mjesta od strane osoba koje nisu stanovnici grada. Naglasio je kako je Poreč izrazito razvijen turistički i gospodarski grad, s velikim brojem poduzetnika, obrtnika i zaposlenih, ali da razvoj ne smije biti na štetu građana koji u njemu žive. Istaknuo je da je upravo zato prijedlog odluke pripreman kroz dulje razdoblje, tijekom kojeg su provedeni brojni razgovori s građanima, predstavnicima mjesnih odbora i drugim zainteresiranim dionicima, kako formalno, kroz javno savjetovanje, tako i neformalno na terenu. Dodao je kako je tijekom tih razgovora većina građana, nakon razmatranja svih prednosti i nedostataka, podržala model kojim bi se dugotrajno parkiranje vozila osoba koje nisu iz Poreča usmjerilo na velika gradska parkirališta, čime bi se oslobodila parkirališna mjesta u stambenim zonama. Osvrnuo se i na problem parkiranja kod Doma zdravlja, istaknuvši kako se ondje tijekom cijelog dana zadržavaju vozila, zbog čega građani koji dolaze koristiti zdravstvene i druge javne usluge često ne mogu pronaći slobodno parkirališno mjesto. Pojasnio je kako Grad sa Županijom i nadležnim ustanovama razgovara o mogućnosti uvođenja modela kojim bi parkiranje bilo besplatno za korisnike zdravstvenih i drugih javnih ustanova, dok bi za ostale korisnike bilo podložno naplati. Smatra da bi se na taj način omogućila veća dostupnost parkirališta građanima kojima su ona doista potrebna. Naglasio je kako Grad raspolaže dovoljnim brojem parkirališnih mjesta te da će se njihov broj dodatno povećati realizacijom planiranih projekata, čime će se smanjiti promet uzrokovan traženjem slobodnih parkirališnih mjesta u gradskim četvrtima. Osvrnuo se i na prijedloge pojedinih građana da svim stanovnicima užeg gradskog područja bude omogućeno besplatno parkiranje. Istaknuo je kako takav model nije moguće provesti zbog ograničenog broja parkirališnih mjesta te činjenice da prosječno kućanstvo danas raspolaže s više od jednog, a često i s dva ili više osobnih vozila. Govoreći o pretvaranju Zagrebačke ulice u pješačku zonu, podsjetio je kako je riječ o projektu koji se razvija već niz godina te koji je proizašao iz prijedloga građana. Naveo je kako je ranije proveden pilot-projekt privremenog zatvaranja ulice, nakon čega su provedene ankete i cjelokupna zakonom propisana procedura, uključujući rad stručnih tijela i javno savjetovanje. Istaknuo je kako predložena odluka predstavlja prvi korak prema postupnom proširenju pješačkih zona u gradu. Dodao je kako će se provedba novog režima pratiti u praksi te da će se, ovisno o rezultatima, razmatrati mogućnost trajnog zatvaranja Zagrebačke ulice za promet, kao i postupnog proširenja pješačkih zona na druga gradska područja. Naglasio je kako je dugoročni cilj povećanje sigurnosti svih sudionika u prometu i unaprjeđenje kvalitete javnog prostora, pri čemu je prije svake nove prometne intervencije potrebno osigurati odgovarajuće preduvjete. Zaključno je istaknuo kako je razvoj pješačkih zona usko povezan s razvojem sustava javnog prijevoza. Naglasio je da je potrebno dodatno poticati građane i posjetitelje na korištenje javnog prijevoza kako bi se smanjilo prometno opterećenje i potreba za parkirališnim mjestima u središtu grada. Ponovio je kako će trošak parkiranja za građane i dalje ostati simboličan te da pojedine kategorije korisnika ostvaruju pravo na povlaštene cijene koje na godišnjoj razini iznose svega nekoliko eura.

Vijećnik Eugen Stanissa nadovezao se na izlaganje gradonačelnika te istaknuo kako je donošenje predložene odluke zahtijevalo dugotrajan i zahtjevan proces. Podsjetio je da je dužnost predsjednika Mjesnog odbora Mate Balota obnašao u tri mandata, od 2010. do 2024. godine, tijekom kojih su provedeni brojni razgovori s predstavnicima stanara i gospodarstvenicima. Naveo je kako su konzultacije trajale gotovo dvije godine. Istaknuo je kako je područje Mjesnog odbora Mate Balota specifično zbog velikog broja stanovnika, odnosno oko 920 građana, što predstavlja značajan udio stanovništva Grada Poreča - Parenzo. Naglasio je da je jedan od najvećih problema bio nedostatak slobodnih parkirališnih mjesta za stanare, osobito tijekom turističke sezone, kada su ga građani često kontaktirali zbog nemogućnosti parkiranja u blizini svojih domova. Dodao je kako su mnogi bili prisiljeni parkirati vozila na udaljenijim lokacijama, poput parkirališta kod osnovne škole. Naveo je kako je tijekom svog mandata, zajedno s građanima i nadležnim službama, sudjelovao u rješavanju brojnih problema vezanih uz nepropisno parkiranje i organizaciju prometa te da je velik dio tog rada ostao izvan medijske pozornosti. Istaknuo je kako je tijekom gotovo četrnaest godina bio u svakodnevnom kontaktu s građanima i dobro je upoznat s problematikom na tom području. Zaključno je ocijenio kako je za donošenje predložene odluke bila potrebna politička odlučnost i spremnost. Naveo je da razumije primjedbe vezane uz proširenje sustava naplate parkiranja, ali je istaknuo kako su građani posljednjih godina često izražavali nezadovoljstvo zbog činjenice da se takvo rješenje nije ranije provelo. Izrazio je potporu predloženoj odluci te pozvao vijećnike da je podrže.

Nakon rasprave, Predsjedatelj je stavio na glasanje predloženu Odluku o izmjeni i dopuni Odluke o uređenju prometa na području Grada Poreča-Parenzo, Odluku o izmjeni i dopuni Odluke o organizaciji, upravljanju i naplati parkiranja na javnim parkiralištima na području Grada Poreča-Parenzo, Odluku o uvjetima odobravanja ulaska u pješačku zonu na području Grada Poreča-Parenzo te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo 
ODLUKU

o izmjeni i dopuni Odluke o uređenju prometa na području Grada Poreča-Parenzo
jednoglasno (sa 13 glasova ZA, bez glasova PROTIV i bez SUZDRŽANIH glasova) usvojilo

ODLUKU

o izmjeni i dopuni Odluke o organizaciji, upravljanju i naplati parkiranja na javnim parkiralištima na području Grada Poreča-Parenzo
većinom glasova (sa 11 glasova ZA, 1 glasom PROTIV i 1 SUZDRŽANIM glasom)usvojilo 

ODLUKU 

o uvjetima odobravanja ulaska u pješačku zonu na području 

Grada Poreča-Parenzo
jednoglasno (sa 13 glasova ZA, bez glasova PROTIV i bez SUZDRŽANIH glasova) usvojilo

          (Odluke su priložene cjelovitom Zapisniku i njegov su sastavni dio.)

TOČKA 14.

Odluka o grobljima

Prijedlog Odluke o grobljima prezentirala je Jasmina Vinkerlić Petrović, pročelnica p.o. Upravnog odjela za komunalni sustav, u skladu s dostavljenim materijalom koji čini sastavni dio priloga cjelovitog zapisnika.
*****

Predsjednik je utvrdio da se vijećnik Ivica Milotić vratio te se rad Gradskog vijeća nastavlja sa 14 vijećnika.

***** 

Predsjedatelj je otvorio raspravu po predloženoj Odluci.



Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o grobljima te je konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo
ODLUKU

o grobljima

(Odluka je priložena cjelovitom Zapisniku i njegov je sastavni dio.)

TOČKA 15.

Odluka o izmjenama i dopunama Odluke o komunalnim djelatnostima 

na području Grada Poreča-Parenzo

Prijedlog Odluke o izmjenama i dopunama Odluke o komunalnim djelatnostima na području Grada Poreča-Parenzo predstavila je Jasmina Vinkerlić Petrović, pročelnica p.o. Upravnog odjela za komunalni sustav, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.



Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o izmjenama i dopunama Odluke o komunalnim djelatnostima na području Grada Poreča-Parenzo te je konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo
ODLUKU
o izmjenama i dopunama Odluke o komunalnim djelatnostima 

na području Grada Poreča-Parenzo

(Odluka je priložena cjelovitom Zapisniku i njegov je sastavni dio.)

TOČKA 16.

Odluka o prihvaćanju Izvješća o radu i financijskog izvješća TD Usluga Poreč

d.o.o. za 2025. godinu

Prijedlog Odluke o prihvaćanju Izvješća o radu i financijskog izvješća TD Usluga Poreč d.o.o. za 2025. godinu predstavio je Luka Maleš, direktor TD Usluga Poreč d.o.o., u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


U otvorenoj raspravi sudjelovali su Luka Maleš, direktor TD Usluga Poreč d.o.o. i vijećnik Eugen Stanissa. 
Vijećnik Stanissa je pohvalio podneseno izvješće te prenio pitanje koje je zaprimio od građanina neposredno prije sjednice, upućeno direktoru komunalnog poduzeća. Zanimalo ga je je li komunalno poduzeće razmatralo mogućnost uvođenja usluge košnje privatnih okućnica za građane prema tržišno formiranom cjeniku. Istaknuo je da smatra da bi takva usluga bila osobito korisna za starije osobe i građane koji nisu u mogućnosti sami održavati svoje zelene površine te je upitao postoji li mogućnost da se navedena usluga uvrsti u ponudu komunalnog poduzeća.

Direktor Usluge Poreč d.o.o. Luka Maleš je odgovorio kako pozdravlja inicijativu te ocijenio da je riječ o vrlo dobroj ideji. Pojasnio je da bi njezina provedba u praksi bila zahtjevna jer potrebe za košnjom nastaju istodobno na velikom broju lokacija. Zbog toga komunalno poduzeće prvenstveno daje prednost redovitom održavanju javnih zelenih površina. Istaknuo je kako poduzeće godišnje pokosi oko 7,5 milijuna četvornih metara zelenih površina te već ima formiran cjenik za pružanje usluga trećim osobama i poslovnim subjektima. Dodao je da postoji mogućnost pružanja takve usluge i građanima, uz usklađivanje s redovitim planom i dinamikom košnje. Zaključno je naveo kako se navedena mogućnost može dodatno razraditi te pozvao zainteresirane građane da se obrate komunalnom poduzeću kako bi se razmotrile mogućnosti pružanja takve usluge.
Nakon rasprave, Predsjedatelj je stavio na glasanje predloženu Odluka o prihvaćanju Izvješća o radu i financijskog izvješća TD Usluga Poreč d.o.o. za 2025. godinu te je konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo 
ODLUKU

 o prihvaćanju Izvješća o radu i financijskog izvješća TD Usluga Poreč

d.o.o. za 2025. godinu

(Odluka je priložena cjelovitom Zapisniku i njegov je sastavni dio.)

TOČKA 17.

Odluka o prihvaćanju Izvješća o radu i financijskog izvješća 

TD Odvodnja Poreč d.o.o. za 2025. godinu

Prijedlog Odluke o prihvaćanju Izvješća o radu i financijskog izvješća TD Odvodnja Poreč d.o.o. za 2025. godinu prezentirao je Milan Laković, direktor TD Odvodnja d.o.o., u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.

U otvorenoj raspravi sudjelovao je gradonačelnik Loris Peršurić koji se obratio vijećnicima te istaknuo kako želi zahvaliti direktoru Milanu Lakoviću i svim djelatnicima Odvodnje na dosadašnjem radu. Naglasio je kako je ovo jedan od posljednjih izvještaja Odvodnje kao samostalnog društva, budući da će se društvo uskoro, sukladno zakonskim odredbama, pripojiti društvu Vodovod i odvodnja. Istaknuo je kako će svi zaposlenici i dalje nastaviti raditi na području Poreča te će svojim znanjem, iskustvom i predanim radom nastaviti doprinositi razvoju sustava odvodnje. Naveo je kako neće ponavljati sve što je već izneseno u izvještaju direktora, ali je posebno istaknuo ostvarene rezultate, među kojima su realizacija projekta velikog uređaja za pročišćavanje otpadnih voda trećeg stupnja pročišćavanja te gotovo potpuna pokrivenost područja Grada Poreča - Parenzo javnom kanalizacijskom mrežom, koja iznosi oko 99 %. Ocijenio je kako je riječ o iznimnom uspjehu, posebice uzimajući u obzir činjenicu da se navedena pokrivenost odnosi i na ruralna područja, dok je urbani dio grada gotovo u cijelosti obuhvaćen sustavom. Istaknuo je kako je takva razina realizacije rijetka u Hrvatskoj te predstavlja jedan od najboljih primjera kvalitetno provedenog projekta komunalne infrastrukture. Prisjetio se početaka realizacije projekta, posebno velikog natječaja prije osam do devet godina, kada je bilo brojnih nedoumica, kritika i izazova. Naglasio je kako je Poreč bio među prvim gradovima u Hrvatskoj koji su krenuli u realizaciju takvog projekta, zajedno s Osijekom te da je, unatoč složenim okolnostima, projekt uspješno nastavljen i završen. Posebno je istaknuo kako je kvaliteta izgrađenog sustava i razina pružene usluge prepoznata i izvan Hrvatske. Kao primjer naveo je nedavni posjet delegacije iz Austrije koja se, nakon upoznavanja s cjelokupnim sustavom odvodnje, pozitivno izjasnila o razini razvoja i standardu koji je postignut u Poreču. Zaključno je istaknuo kako će se vjerojatno dostaviti još jedno izvješće za prvih šest mjeseci tekuće godine, ali da ovo predstavlja posljednji cjeloviti izvještaj Odvodnje kao samostalnog društva. Uputio je zahvalu direktoru i svim djelatnicima koji su sudjelovali u provedbi projekta te naglasio kako se Grad Poreč - Parenzo danas može pohvaliti jednim od najviših standarda sustava odvodnje.
Nakon rasprave predsjedatelj je stavio na glasanje predloženu Odluka o prihvaćanju Izvješća o radu i financijskog izvješća TD Odvodnja Poreč d.o.o. za 2025. godinu te je konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo

ODLUKU 

o prihvaćanju Izvješća o radu i financijskog izvješća 

TD Odvodnja Poreč d.o.o. za 2025. godinu

(Odluka je priložena cjelovitom Zapisniku i njegov je sastavni dio.)

TOČKA 18.

Odluka o prihvaćanju Izvješća o radu i financijskog izvješća Javne vatrogasne

postrojbe – Centar za zaštitu od požara Poreč za 2025. godinu

Prijedlog Odluke o prihvaćanju Izvješća o radu i financijskog izvješća Javne vatrogasne  postrojbe – Centar za zaštitu od požara Poreč za 2025. godinu predstavio je Denis Matošević, Zapovjednik JVP CZP Poreč, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Javne vatrogasne  postrojbe – Centar za zaštitu od požara Poreč za 2025. godinu te je konstatirao da je Gradsko vijeće jednoglasno (sa 14 glasova ZA, bez glasova PROTIV i bez SUZDRŽANIH glasova) donijelo 

ODLUKU 

o prihvaćanju Izvješća o radu i financijskog izvješća Javne vatrogasne  postrojbe 
– Centra za zaštitu od požara Poreč za 2025. godinu
(Odluka je priložena cjelovitom Zapisniku i njegov je sastavni dio.)

I. dio sjednice završen je u 22:50 sati.

II. DIO SJEDNICE – 25. lipnja 2026. 

U radu sjednice sudjelovali su: Loris Peršurić, gradonačelnik Grada Poreča - Parenzo, Nataša Basanić Čuš, zamjenica Gradonačelnika, Ugo Musizza, zamjenik Gradonačelnika,  Darko Saftić, pročelnik Upravnog odjela za opću upravu, Tatjana Matošević, pročelnica Upravnog odjela za financije i gospodarstvo, Tihana Mikulčić, pročelnica Upravnog odjela za društvene djelatnosti, Jasmina Vinkerlić Petrović, pročelnica Upravnog odjela za komunalni sustav, Teresa Marion, pročelnica Upravnog odjela za prostorno uređenje i gradnju, Lea Štifanić, pročelnica p.o. Upravnog odjela za imovinske i pravne poslove, Sandra Ćakić Kuhar, ravnateljice Doma za starije i nemoćne osobe Poreč, Irides Zović, ravnateljica Gradske knjižnice Poreč, Elena Uljančić, ravnateljica Zavičajnog muzeja Poreštine, Lučana Sirotić Pršurić, ravnateljica Dječjeg vrtića-Scuola dell'infanzia ,,Paperino“ Poreč-Parenzo, Nataša Širol Osmanović, ravnateljica Dječjeg vrtića ,,Poreč-Parenzo“, Aleksandar Beaković, predsjednik Sportske zajednice Grada Poreča, Zoran Jendrašić, glavni tajnik Sportske zajednice grada Poreča, Ajna Temimović, viša savjetnica za odnose s javnošću i protokol u Upravnom odjelu za opću upravu, Karla Žužić, viša stručna suradnica za poslove gradskih tijela I - vježbenica te predstavnici medija.
Sjednicom je predsjedavao Elio Štifanić, predsjednik Gradskog vijeća Grada Poreča - Parenzo. 
*****

Predsjednik Gradskog vijeća Elio Štifanić otvorio je sjednicu, pozdravio vijećnike, predstavnike gradskih upravnih odjela i ostale nazočne te je predložio prozivku vijećnika radi utvrđivanja kvoruma.


Pročelnik Darko Saftić, prozvao je vijećnike, nakon čega je predsjednik Vijeća utvrdio da je na sjednici nazočno 13 od ukupno 15 vijećnika i to:
1. Elio Štifanić, 2. Marija Maras,  3. Eugen Stanissa, 4. Azeglio Picco, 5. Gordana Šušljik, 6. Darko Kadum, 7. Natali Banko, 8. Denis Mikatović,  9. Venis Gregurović, 10. Ivica Milotić, 11. Mladen Lač, , 12. Alen Kalčić i 13. Marija Jelić

Odsutni su bili: Marina Radošić i Aleksandar Kovač
Nakon utvrđivanja kvoruma, predsjedatelj je predložio nadopunu Dnevnog reda točkom 31. Odluka o izmjeni Odluke o osnivanju i imenovanju Komisije za raspolaganje gradskom imovinom veće vrijednosti nakon čega je stavio na glasanje izmijenjeni prijedlog dnevnog reda. Budući da se nitko nije javio za riječ, konstatirao je da je dnevni red prihvaćen jednoglasno  (sa 13 glasova ZA, bez glasova PROTIV i bez SUZDRŽANIH glasova), slijedom čega je za rad sjednice utvrđen sljedeći:

DNEVNI RED
19. I. Izmjene i dopune Proračuna Grada Poreča-Parenzo za 2026. godinu i Projekcije za 2027. i 2028. godinu
20. I. izmjene i dopune Programa javnih potreba Grada Poreča-Parenzo za 2026. godinu u:

· predškolskom odgoju i obrazovanju, 

· obrazovanju,

· kulturi,

· sportu i rekreaciji,

· zaštiti, očuvanju i unapređenju zdravlja i

· socijalnoj skrbi
21. I. Izmjene i dopune Programa građenja komunalne infrastrukture za 2026. godinu  

22.  I. Izmjene i dopune Programa održavanja komunalne infrastrukture za 2026. godinu 
23. Odluka o namjeri davanja koncesije za obavljanje komunalne djelatnosti komunalnog linijskog prijevoza na području Grada Poreča-Parenzo

24. Odluka o izboru članova Savjeta mladih Grada Poreča – Parenzo
25. Odluka o davanju suglasnosti na Odluku o iznosu participacije roditelja/skrbnika učenika za program osnovnog glazbenog i plesnog obrazovanja za školsku 2025./2026. godinu i Odluku o iznosu cijene za pohađanje drugog programa za darovite učenike za školsku 2025./2026. godinu u Umjetničkoj školi Poreč

26. Odluka o davanju prethodne suglasnosti na Prijedlog Pravilnika o unutarnjem ustrojstvu i načinu rada Dječjeg vrtića Poreč-Parenzo
27. Odluka o davanju prethodne suglasnosti na Prijedlog Odluke o izmjenama i dopunama Statuta Osnovne škole Poreč 
28. Odluka o prihvaćanju Izvješća o radu i financijskog izvješća Doma za starije i nemoćne osobe Poreč za 2025. godinu 
29. Odluka o prihvaćanju Izvješća o radu i financijskog izvješća Sportske zajednice Grada Poreča za 2025. godinu 
30. Odluka o prihvaćanju Izvješća o radu i financijskog izvješća Gradske knjižnice Poreč za 2025. godinu 
31. Odluka o izmjeni Odluke o osnivanju i imenovanju Komisije za raspolaganje gradskom imovinom veće vrijednosti

Predsjednik Gradskog vijeća predložio je da se objedine točke  19., 20., 21. i 22.

te da se otvori zajednička rasprava.

TOČKE 19., 20., 21. i 22.

I. izmjene i dopune Proračuna Grada Poreča-Parenzo za 2026. godinu i projekcije za 2027. i 2028. godinu 

i

I. izmjene i dopune Programa javnih potreba Grada Poreča-Parenzo za 2026. godinu u:

- predškolskom odgoju i obrazovanju,

- obrazovanju,

- kulturi,

- sportu i rekreaciji

- zaštiti, očuvanju i unapređenju zdravlja i

- socijalnoj skrbi

                                                    i

I. izmjene i dopune Programa građenja komunalne infrastrukture za 2026. godinu

                                                                        i

I. izmjene i dopune Programa održavanja komunalne infrastrukture za 2026. godinu
           Prijedlog I. izmjena i dopuna Proračuna Grada Poreča-Parenzo za 2026. godinu i projekcije za 2027. i 2028. godinu, predstavila je Tatjana Matošević, pročelnica Upravnog odjela za financije i gospodarstvo te je objasnila da je Gradonačelnik podnio Amandman na I. izmjene i dopune Proračuna za 2026. godinu. I. izmjena i dopuna Programa javnih potreba Grada Poreča-Parenzo za 2026. godinu, predstavila je Tihana Mikulčić, pročelnica Upravnog odjela za društvene djelatnosti, I. izmjena i dopuna Programa građenja komunalne infrastrukture za 2025. godinu i I. izmjena i dopuna Programa održavanja komunalne infrastrukture za 2025. godinu predstavila je Jasmina Vinkerlić Petrović, pročelnica Upravnog odjela za komunalni sustav, u skladu s dostavljenim materijalom koji čini sastavni dio priloga cjelovitog zapisnika.

Predsjedatelj je otvorio raspravu po predloženim I. izmjenama i dopunama.


Budući da se u otvorenoj raspravi nitko nije javio za riječ, predsjedatelj je stavio na glasanje I. izmjena i dopuna Proračuna Grada Poreča-Parenzo za 2026. godinu i projekcije za 2027. i 2028. godinu, I. izmjena i dopuna Programa javnih potreba Grada Poreča-Parenzo za 2026. godinu, I. izmjena i dopuna Programa građenja komunalne infrastrukture za 2026. godinu i I. izmjena i dopuna Programa održavanja komunalne infrastrukture za 2026. godinu, nakon čega je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo

I. izmjene i dopune Proračuna Grada Poreča-Parenzo za 2026. godinu i projekcije za 2027. i 2028. godinu

i

I. izmjene i dopune Programa javnih potreba Grada Poreča-Parenzo za 2026.

godinu u:

- predškolskom odgoju i obrazovanju,

- obrazovanju,

- kulturi,

- sportu i rekreaciji,

- zaštiti, očuvanju i unapređenju zdravlja i

- socijalnoj skrbi

i

I. izmjene i dopune Programa održavanja komunalne infrastrukture za 2026. godinu

i
I. izmjene i dopune Programa građenja komunalne infrastrukture za 2026. godinu

(I. izmjene i dopune Proračuna, I. izmjene i dopune Programa javnih potreba, I. izmjene i dopune Programa građenja i I. izmjene i dopune Programa održavanja priložene su cjelovitom zapisniku i njegov su sastavni dio.)

TOČKA 23.
Odluka o namjeri davanja koncesije za obavljanje komunalne djelatnosti komunalnog linijskog prijevoza na području Grada Poreča-Parenzo

Prijedlog Odluke o namjeri davanja koncesije za obavljanje komunalne djelatnosti komunalnog linijskog prijevoza na području Grada Poreča-Parenzo predstavila je Jasmina Vinkerlić Petrović, pročelnica Upravnog odjela za komunalni sustav, u skladu s dostavljenim materijalom koji čini sastavni dio priloga cjelovitog zapisnika. 

Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o namjeri davanja koncesije za obavljanje komunalne djelatnosti komunalnog linijskog prijevoza na području Grada Poreča-Parenzo te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) usvojilo 

ODLUKU

o namjeri davanja koncesije za obavljanje komunalne djelatnosti komunalnog 

linijskog prijevoza na području Grada Poreča-Parenzo

(Odluka je priložena cjelovitom Zapisniku i njegov je sastavni dio.)

TOČKA 24.

Odluka o izboru članova Savjeta mladih Grada Poreča – Parenzo

Prijedlog Odluke o izboru članova Savjeta mladih Grada Poreča – Parenzo prezentirala je Tihana Mikulčić, pročelnica Upravnog odjela za društvene djelatnosti, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluke o izboru članova Savjeta mladih Grada Poreča – Parenzo te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo 

ODLUKU

 o izboru članova Savjeta mladih Grada Poreča – Parenzo
(Odluka je priložena cjelovitom Zapisniku i njegov je sastavni dio.)

TOČKA 25.

Odluka o davanju suglasnosti na Odluku o iznosu participacije roditelja/skrbnika učenika za program osnovnog glazbenog i plesnog obrazovanja za školsku 2025./2026. godinu i Odluku o iznosu cijene za pohađanje drugog programa za darovite učenike za školsku 2025./2026. godinu u Umjetničkoj školi Poreč

Prijedlog Odluke o davanju suglasnosti na Odluku o iznosu participacije roditelja/skrbnika učenika za program osnovnog glazbenog i plesnog obrazovanja za školsku 2025./2026. godinu i Odluke o iznosu cijene za pohađanje drugog programa za darovite učenike za školsku 2025./2026. godinu u Umjetničkoj školi Poreč prezentirala ja Tihana Mikulčić, pročelnica Upravnog odjela za društvene djelatnosti, u skladu s dostavljenim materijalom koji čini sastavni dio priloga cjelovitog zapisnika.

Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluke o izboru članova Savjeta mladih Grada Poreča – Parenzo te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo
ODLUKU 

o davanju suglasnosti na Odluku o iznosu participacije roditelja/skrbnika učenika za program osnovnog glazbenog i plesnog obrazovanja za školsku 2025./2026. godinu i Odluku o iznosu cijene za pohađanje drugog programa za darovite učenike 

za školsku 2025./2026. godinu u Umjetničkoj školi Poreč


(Odluka je priložena cjelovitom Zapisniku i njegov je sastavni dio.)

TOČKA 26.

Odluka o davanju prethodne suglasnosti na Prijedlog Pravilnika o 

unutarnjem ustrojstvu i načinu rada Dječjeg vrtića Poreč-Parenzo

Prijedlog Odluke o davanju prethodne suglasnosti na Prijedlog Pravilnika o unutarnjem ustrojstvu i načinu rada Dječjeg vrtića Poreč-Parenzo prezentirala ja Tihana Mikulčić, pročelnica Upravnog odjela za društvene djelatnosti, u skladu s dostavljenim materijalom koji čini sastavni dio priloga cjelovitog zapisnika.

Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluke o izboru članova Savjeta mladih Grada Poreča – Parenzo te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo
ODLUKU

 o davanju prethodne suglasnosti na Prijedlog Pravilnika o 

unutarnjem ustrojstvu i načinu rada Dječjeg vrtića Poreč-Parenzo

(Odluka je priložena cjelovitom Zapisniku i njegov je sastavni dio.)

TOČKA 27.

Odluka o davanju prethodne suglasnosti na Prijedlog Odluke o izmjenama
 i dopunama Statuta Osnovne škole Poreč

Prijedlog Odluke o davanju prethodne suglasnosti na Prijedlog Odluke o izmjenama i dopunama Statuta Osnovne škole Poreč prezentirala ja Tihana Mikulčić, pročelnica Upravnog odjela za društvene djelatnosti, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o davanju prethodne suglasnosti na Prijedlog Odluke o izmjenama i dopunama Statuta Osnovne škole Poreč te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo

ODLUKU

 o davanju prethodne suglasnosti na Prijedlog Odluke o izmjenama i 

dopunama Statuta Osnovne škole Poreč
(Odluka je priložena cjelovitom Zapisniku i njegov je sastavni dio.)

TOČKA 28.

Odluka o prihvaćanju Izvješća o radu i financijskog izvješća 

Doma za starije i nemoćne osobe Poreč za 2025. godinu

Prijedlog Odluke o prihvaćanju Izvješća o radu i financijskog izvješća Doma za starije i nemoćne osobe Poreč za 2025. godinu prezentirala je Sandra Ćakić Kuhar, ravnateljice Doma za starije i nemoćne osobe Poreč, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluke o prihvaćanju Izvješća o radu i financijskog izvješća Doma za starije i nemoćne osobe Poreč za 2025. godinu te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo

ODLUKU 

o prihvaćanju Izvješća o radu i financijskog izvješća Doma za starije

 i nemoćne osobe Poreč za 2025. godinu
(Odluka je priložena cjelovitom Zapisniku i njegov je sastavni dio.)

TOČKA 29.

Odluka o prihvaćanju Izvješća o radu i financijskog izvješća 

Sportske zajednice Grada Poreča za 2025. godinu

Prijedlog Odluka o prihvaćanju Izvješća o radu i financijskog izvješća Sportske zajednice Grada Poreča za 2025. godinu prezentirao je Zoran Jendrašić, glavni tajnik Sportske zajednice Grada Poreča, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluke o prihvaćanju Izvješća o radu i financijskog izvješća Sportske zajednice Grada Poreča za 2025. godinu te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo

ODLUKA

 o prihvaćanju Izvješća o radu i financijskog izvješća 

Sportske zajednice Grada Poreča za 2025. godinu

(Odluka je priložena cjelovitom Zapisniku i njegov je sastavni dio.)

TOČKA 30.

Odluka o prihvaćanju Izvješća o radu i financijskog izvješća 

Gradske knjižnice Poreč za 2025. godinu 

Prijedlog Odluke o prihvaćanju Izvješća o radu i financijskog izvješća Gradske knjižnice Poreč za 2025. godinu prezentirala je Irides Zović, ravnateljica Gradske knjižnice Poreč, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Gradske knjižnice Poreč za 2025. godinu te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo

ODLUKU

 o prihvaćanju Izvješća o radu i financijskog izvješća 

Gradske knjižnice Poreč za 2025. godinu 

(Odluka je priložena cjelovitom Zapisniku i njegov je sastavni dio.)

TOČKA 31.

Odluka o izmjeni Odluke o osnivanju i imenovanju Komisije za raspolaganje 
gradskom imovinom veće vrijednosti 

Prijedlog Odluke o izmjeni Odluke o osnivanju i imenovanju Komisije za raspolaganje gradskom imovinom veće vrijednosti  prezentirao je Elio Štifanić, predsjednik Komisije za raspolaganje gradskom imovinom veće vrijednosti, u skladu s dostavljenim materijalom koji čini sastavni dio priloga cjelovitog zapisnika.
Predsjedatelj je otvorio raspravu po predloženoj Odluci.


Budući da se u otvorenoj raspravi nitko nije javio za riječ, Predsjedatelj je stavio na glasanje predloženu Odluku o izmjeni Odluke o osnivanju i imenovanju Komisije za raspolaganje gradskom imovinom veće vrijednosti  te je konstatirao da je Gradsko vijeće jednoglasno (sa 13 glasova ZA, bez glasova PROTIV i bez SUZDRŽANIH glasova) donijelo

ODLUKU
o izmjeni Odluke o osnivanju i imenovanju Komisije za raspolaganje 

gradskom imovinom veće vrijednosti
(Odluka je priložena cjelovitom Zapisniku i njegov je sastavni dio.)

II. dio sjednice završen je u 20:10 sati.
      Zapisnik izradila                                                                      Predsjednik Gradskog vijeća

Maja Šimonović Cvitko                                                                             Elio Štifanić

